## Rješenje kojim se društvu Puljanka d.d., Pula, odobrava objavljivanje ponude za preuzimanje javnog dioničkog društva Istra d.d., Pula

### NN 115/2008 (7.10.2008.), Rješenje kojim se društvu Puljanka d.d., Pula, odobrava objavljivanje ponude za preuzimanje javnog dioničkog društva Istra d.d., Pula

# HRVATSKA AGENCIJA ZA NADZOR FINANCIJSKIH USLUGA

**3334**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 24. stavak 3. Zakona o preuzimanju dioničkih društava (»Narodne
novine« broj 109/07), Uprava Hrvatske agencije za nadzor financijskih usluga, na
temelju Zahtjeva društva Puljanka d.d., Pula, Anticova 5, za odobrenje
objavljivanja ponude za preuzimanje javnog dioničkog društva Istra d.d., Pula,
Narodni trg 10, na sjednici održanoj 2. listopada 2008. godine, donijela je

## RJEŠENJE

1. Društvu PULJANKA d.d., Pula, Anticova 5, odobrava se objavljivanje ponude za
preuzimanje javnog dioničkog društva ISTRA d.d., Pula, Narodni trg 10.
2. Ovo Rješenje objavit će se u »Narodnim novinama«.

```
Obrazloženje
```

I. Društvo Puljanka d.d., Pula, Anticova 5 (dalje u tekstu: Ponuditelj),
podnijelo je Hrvatskoj agenciji za nadzor financijskih usluga (dalje u tekstu:
Agencija), 27. kolovoza 2008. godine, na temelju odredbe članka 24. stavak 1.
članka Zakona o preuzimanju dioničkih društava (»Narodne novine« broj 109/07,
dalje u tekstu: Zakon), Zahtjev za odobrenje objavljivanja ponude za preuzimanje
javnog dioničkog društva Istra d.d., Pula, Narodni trg 10 (dalje u tekstu:
Ciljno društvo), ponudu za preuzimanje i isprave iz članka 22. stavak 3. Zakona,
a dopunu predmetnog zahtjeva 24. rujna i 1. listopada 2008. godine.
II. Ciljno društvo je javno dioničko društvo, sukladno odredbi članka 114.
stavak 1. točka 2. Zakona o tržištu vrijednosnih papira (»Narodne novine« broj
84/02 i 138/06), u svezi s odredbom članka 14. Pravilnika o sadržaju i obliku
financijskih i poslovnih izvješća javnih dioničkih društava (»Narodne novine«
broj 118/03).
Agencija je izvršila uvid u podatke sudskog registra na internetu te utvrdila da
temeljni kapital Ciljnog društva iznosi 155.890.000,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Ciljno društvo na zadnji dan u mjesecu travnju, svibnju i lipnju 2008. godine,
imalo više od 100 dioničara.
III. Obveza objavljivanja ponude za preuzimanje, nastala je za Ponuditelja,
sukladno odredbi članka 9. stavak 1. Zakona, a u vezi s člankom 5. stavak 1.
Zakona, upisom povećanja temeljnog kapitala Ciljnog društva u sudski registar.
Predmetni upis proveden je na temelju rješenja Trgovačkog suda u Pazinu
donesenog pod poslovnim brojem Tt-08/1772-4, 28. srpnja 2008. godine.
Slijedom navedenog, stjecanjem ukupno 26.720 dionica Ciljnog društva u postupku
povećanja temeljnog kapitala Ciljnog društva, za Ponuditelja je 28. srpnja 2008.
godine nastala obveza objavljivanja ponude za preuzimanje.
Nakon predmetnog stjecanja Ponuditelj je, zajedno s dionicama koje je već
stekao, imatelj ukupno 67.624 redovnih dionica Ciljnog društva s pravom glasa,
što predstavlja 73,74% udjela u temeljnom kapitalu Ciljnog društva i daje 73,74%
glasova od ukupnog broja glasova koje daju dionice Ciljnog društva s pravom
glasa.
Ponuditelj, sukladno odredbi članka 5. stavak 1. Zakona, u predmetnoj ponudi za
preuzimanje, djeluje zajednički sa sljedećim osobama:
– društvom Puljanka-Brionka d.o.o., Pula, koje društvo je imatelj ukupno 4.039
redovnih dionica Ciljnog društva s pravom glasa, što predstavlja 4,4% udjela u
temeljnom kapitalu Ciljnog društva i daje 4,4% glasova od ukupnog broja glasova
koje daju dionice Ciljnog društva s pravom glasa,
– društvom Geo biro d.o.o., Pula, koje društvo je imatelj ukupno 2.292 redovnih
dionica Ciljnog društva s pravom glasa, što predstavlja 2,5% udjela u temeljnom
kapitalu Ciljnog društva i daje 2,5% glasova od ukupnog broja glasova koje daju
dionice Ciljnog društva s pravom glasa,
– društvom Brionka d.d., Pula, koje društvo je imatelj ukupno 1.270 redovnih
dionica Ciljnog društva s pravom glasa, što predstavlja 1,38% udjela u temeljnom
kapitalu Ciljnog društva i daje 1,38% glasova od ukupnog broja glasova koje daju
dionice Ciljnog društva s pravom glasa,
– društvom Andre` d.o.o., Pula, koje društvo je imatelj ukupno 28 redovnih
dionica Ciljnog društva s pravom glasa, što predstavlja 0,03% udjela u temeljnom
kapitalu Ciljnog društva i daje 0,03% glasova od ukupnog broja glasova koje daju
dionice Ciljnog društva s pravom glasa.
Slijedom navedenog, Ponuditelj djelujući zajednički s navedenim osobama, drži
ukupno 75.253 redovnih dionica Ciljnog društva s pravom glasa, što predstavlja
82,06% udjela u temeljnom kapitalu Ciljnog društva i daje 82,06% glasova od
ukupnog broja glasova koje daju dionice Ciljnog društva s pravom glasa.
Prema izjavi Ponuditelja i osoba koje s njim djeluju zajednički, dostavljenoj uz
Zahtjev, osim navedenih stjecanja, isti nisu sklapali druge pravne poslove u
cilju stjecanja dionica Ciljnog društva.
IV. Cijena koju se Ponuditelj u ponudi za preuzimanje obvezuje platiti po
dionici iznosi 1.700,00 kuna. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj je Ponuditelj stjecao dionice Ciljnog društva s pravom glasa u
razdoblju od jedne godine prije dana nastanke obveze iznosi 1.700,00 kuna.
Sukladno potvrdi Zagrebačke burze d.d., Zagreb, od 12. rujna 2008. godine,
dostavljenoj uz Zahtjev za odobrenje objavljivanja ponude za preuzimanje,
prosječna cijena dionica Ciljnog društva izračunata na način propisan odredbom
članka 16. stavak 3. Zakona, iznosi 1.089,80 kuna.
Slijedom navedenog, utvrđeno je da je cijena izražena u ponudi za preuzimanje u
iznosu od 1.700,00 kuna po dionici, određena u skladu s odredbom članka 16.
stavak 2. i 3. Zakona.
V. Ponuditelj zajedno s osobama s kojima djeluje zajednički, drži ukupno 75.253
redovnih dionica Ciljnog društva s pravom glasa, a temeljni kapital Ciljnog
društva podijeljen je na 91.700 redovnih dionica nominalne vrijednosti 1.700,00
kuna.
Novčana sredstva potrebno je osigurati sukladno odredbi članka 19. stavak 1.
Zakona, za plaćanje preostalih 16.447 dionica Ciljnog društva.
Uvidom u potvrdu Središnje depozitarne agencije d.d., Zagreb, Heinzelova 62/a,
kao depozitara, dostavljenu uz Zahtjev za odobrenje objavljivanja ponude za
preuzimanje, utvrđeno je da je Ponuditelj, radi osiguranja novčane naknade koja
je potrebna za plaćanje dionica koje su predmet ponude za preuzimanje, izdvojio
novčana sredstva na poseban račun kod depozitara, te istome dostavio neopozivu
bankovnu garanciju, na prvi poziv, izdanu od strane društva Istarska kreditna
banka Umag d.d., Umag, kao garanta, u korist osoba koje će pohraniti svoje
dionice u ponudi za preuzimanje.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. stavak 1.
točka 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine« broj 45/06 i
11/07).
VII. Ponuditelj je uz predmetni zahtjev dostavio tekst ponude za preuzimanje,
sastavljen sukladno odredbi članka 22. stavak 1. Zakona, te dokumentaciju
propisanu odredbom stavka 3. istoga članka Zakona pa je slijedom navedenog, na
temelju odredbe članka 24. stavak 3. Zakona, odlučeno je kao u točki 1. izreke.
VIII. Na temelju odredbe članka 8. stavak 3. Zakona o Hrvatskoj agenciji za
nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/08-10/12
Urbroj: 326-111/08-6
Zagreb, 2. listopada 2008.

Predsjednik Uprave
**Ante Samodol**, v. r.

Rješenje, NN 115/2008-3334
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)